1.  []ปัจจัยความเสี่ยง

-   ปัจจัยความเสี่ยงในส่วนธุรกิจ

ความเสี่ยงในการแข่งขันด้านราคาของผลิตภัณฑ์

ปัจจุบันการดำเนินธุรกิจมีการแข่งขันที่ทวีความรุนแรงมากขึ้น ซึ่งอาจส่งผลกระทบต่อรายได้
ของบริษัทฯ
บริษัทฯจึงมีการปรับกลยุทธ์การแข่งขันทางการค้าอยู่เสมอเพื่อเพิ่มประสิทธิภาพในการดำเนินธุรกิจ
เช่น การพัฒนาสินค้าและบริการให้ดีกว่าเดิมทั้งคุณภาพ และความหลากหลายตรงตาม
ที่ตลาดต้องการ การบริหารต้นทุนให้ต่ำ การเพิ่มประสิทธิภาพการจัดการโดยลดขั้นตอนที่ซ้ำซ้อนลง
การวางระบบ CRM (Customer Relation Management)
เพื่อให้บริการลูกค้าได้อย่างรวดเร็วทันอกทันใจ
ซึ่งจะช่วยดึงดูดและรักษาลูกค้าให้มีความผูกพันกับบริษัทฯ อย่างยั่งยืน
การจัดทำโฆษณาและส่งเสริมการขายให้เข้าถึงผู้บริโภคมากที่สุด นอกจากนี้
ยังรวมถึงการหาแหล่งตลาดใหม่ๆ และตลาดเฉพาะสำหรับ สินค้าใหม่ๆ เพิ่มเติมด้วย

ความเสี่ยงจากการส่งมอบงานล่าช้า

เนื่องจากงานของบริษัทฯ บางกลุ่มธุรกิจเป็นงานโครงการ
ซึ่งอาจทำให้เกิดความเสี่ยงในการส่งมอบงานล่าช้า ดังนั้น ในการทำงานต่างๆ บริษัทฯ
จะลดความเสี่ยง โดยการวางแผนการทำงานไว้ล่วงหน้า

โดยกำหนดช่วงระยะเวลาการทำงานต่างๆ ไว้เป็นระยะๆ และดำเนินการตามแผนงานที่กำหนดไว้
ในกรณีที่ Supplier ไม่สามารถส่งมอบสินค้าได้ทันตามกำหนด ทำให้บริษัทฯ อาจส่งมอบงานล่าช้า
บริษัทฯ ได้ป้องกันปัญหาไว้ล่วงหน้า โดยทำข้อตกลงกับ Supplier
ให้เป็นผู้รับผิดชอบในเรื่องค่าปรับและความเสียหายที่เกิดขึ้น อันเนื่องมาจากส่งมอบสินค้าล่าช้า
ในลักษณะ Back-to-Back

ความเสี่ยงด้านคู่แข่งทางการค้า

การประกอบธุรกิจในปัจจุบันเริ่มมีผู้ประกอบการใหม่เพิ่มมากขึ้น ดังนั้น
การแข่งขันทางการค้าจึงเป็นสิ่งไม่อาจหลีกเลี่ยงได้ บริษัทฯ
เน้นกลยุทธ์ในการขายและให้บริการแก่ลูกค้าด้วยคุณภาพของสินค้า การให้บริการหลังการขายที่ดี
นำเทคโนโลยีใหม่ๆ ที่ทันสมัยเสนอให้แก่ลูกค้า เพื่อให้ลูกค้าเกิดความ พึงพอใจ
และผูกพันที่จะติดต่อค้าขายกับบริษัทฯ อย่างต่อเนื่อง การประกอบกิจการค้าด้วยความจริงใจ ซื่อสัตย์
จึงทำให้บริษัทฯ
มีลูกค้าและผู้ประกอบกิจการในสายธุรกิจเดียวกันเป็นพันธมิตรที่ดีต่อกันมากกว่าการเป็นคู่แข่งขันกัน
ซึ่งจะส่งผลดีต่อการดำเนินธุรกิจของบริษัทฯ

[]

-   ปัจจัยความเสี่ยงในส่วนบริหาร

ความเสี่ยงจากเงินลงทุน

บริษัทฯ ตระหนักถึงความเสี่ยงด้านการลงทุน จึงได้ให้ความสำคัญในทุกขั้นตอนของการลงทุน

โดยเริ่มตั้งแต่การคัดเลือกพันธมิตรทางธุรกิจที่จะเข้ามาร่วมลงทุน
การศึกษาความเป็นไปได้ของโครงการรวมตลอดถึงการจัดทำงบประมาณทางการเงินของแต่ละโครงการ
นอกจากนี้บริษัทฯ
ยังได้ส่งตัวแทนเข้าไปมีส่วนร่วมในการบริหารและควบคุมการดำเนินงานตลอดจนด้านการเงินของโครงการ
เพื่อให้แน่ใจว่าการลงทุนแต่ละครั้งจะได้รับผลตอบแทนตามที่คาดการณ์ไว้ บริษัทฯ
จะหลีกเลี่ยงการลงทุนที่มีความเสี่ยงสูง และลดหรือหยุดการลงทุนที่มีผลขาดทุน
หรือไม่ประสบผลสำเร็จตามเป้าหมายที่กำหนดไว้

ความเสี่ยงด้านสภาพคล่อง

บริษัทฯ มีระบบการบริหารสภาพคล่องที่เหมาะสม สามารถรองรับการจ่ายหนี้สินและภาระผูกพัน
ที่ถึงกำหนดชำระได้ มีการติดตามเร่งรัดการเก็บเงินจากการขายสินค้าและบริการให้ทันตามกำหนด
มีวงเงินสินเชื่อจากสถาบันการเงินหลายแห่งที่ให้ความเชื่อถือบริษัทฯ
เพราะบริษัทฯมีชื่อเสียงและสัมพันธภาพที่ดีต่อกัน ทำให้สถาบันการเงินต่างๆ อนุมัติให้บริษัทฯ
มีวงเงินสินเชื่อใช้ในการดำเนินธุรกิจและบริษัทฯยังมีทรัพย์สินที่พร้อมจะเปลี่ยนแปลงเป็นเงินสดได้เพียงพอที่จะรองรับการปฏิบัติงานของบริษัทฯ
ในภาวะปกติ และภาวะวิกฤติ

ความเสี่ยงอันเกี่ยวเนื่องกับระบบสารสนเทศของบริษัทฯ

การมีเครื่องมือเครื่องใช้ในระบบสารสนเทศแบบเก่าอาจเป็นอุปสรรคต่อการสื่อสารสารสนเทศระหว่างหน่วยงานต่างๆ
ในบริษัทฯ และต่อบุคคลภายนอกได้ ดังนั้น บริษัทฯ ในฐานะผู้นำทางด้านเทคโนโลยี
จึงได้จัดหาอุปกรณ์และนำเทคโนโลยีใหม่ๆ ที่ทันสมัยมาทดแทนกับของเดิม
และรองรับปริมาณงานที่เพิ่มขึ้น เพื่อให้การสื่อสารงานระหว่างหน่วยงานเป็นไปอย่างมีประสิทธิภาพ
สามารถให้บริการลูกค้าได้อย่างรวดเร็วและฉับไวตาม วิสัยทัศน์และภารกิจที่บริษัทฯ กำหนด
นอกจากนี้บริษัทฯ
ยังใช้ระบบอินเตอร์เน็ตและอินทราเน็ตเป็นสื่อกลางในการติดต่อสื่อสารและประชาสัมพันธ์บริษัทฯกับพนักงาน
ลูกค้า คู่ค้า นักลงทุน และบุคคลอื่นๆ ที่สนใจบริษัทโดยผ่าน WWW.LOXLEY.CO.TH และบริษัทฯ
ยังมีแผนที่จะเตรียมระบบเครื่องสำรอง (Back-up server)
เพื่อใช้ในเวลาที่เกิดความขัดข้องของระบบทำงานอันเป็นการป้องกันมิให้เกิดความชะงักงันของระบบการทำงานของบริษัทอีกด้วย